Pressetekst for Ønskeegen

Mere end 10.000 børn og forældre har oplevet Stine Michel med sit børneorkester. Koncerterne har begejstret både publikum og anmeldere.  Cd’en Mosekonen brygger, hvor Ida vandrer i mosen, blev nomineret til Årets Børne-cd 2007 og er allerede blevet en klassiker i de danske hjem.

Nu får du muligheden for at tage med på endnu en eventyrlig rejse i Stine Michels musikfortælling Ønskeegen. Denne gang vandrer Ida igennem skoven. Hun skal med hjælp af en magisk remse forhindre den nihundrede år gamle Ønskeeg i at bukke under for skovdøden. 

Cd’en Ønskeegen er den anden i en serie af fire, som alle tager deres udgangspunkt Mads Lidegaards indsamlinger af danske sagn og historier.

Stine Michel, der selv er opvokset ved de midt-sjællandske skove, levendegør her en gammel tradition med sine sange og fortællinger. Et fortryllende og unikt tilbud til børn, om at dykke ned i deres egen kulturarv og opdage den nordiske mytologis ramsaltede og smukke eventyr, sange og sagnvæsner. 

Ønskeegen er en klassisk fortælling, der benytter sig af magiske remser og det gode mod det onde. Stine Michel rører helt nye ingredienser i gryden ved at tilsætte tolv fantasifulde sange, fulde af farver og billeder. Musikken er bygget op af rytmer og finurlige linier, der giver publikum lyst til at smage på dem. 

Ønskeegen handler om Idas rejse igennem skoven. En dag bliver det tordenvejr, og Ida søger ly under det store egetræ. Rumlerikke er skovens sidste heks, og hun fortæller Ida at man ikke må stå under træer, når det lyner, og at skovens træer er ved at dø, fordi ingen lytter til dem mere. Det store egetræ viser sig at være en nihundrede år gammel Ønskeeg. Ida sendes ud på en rejse, hvor hun skal lære at lytte, så træerne igen kan blomstre. Som hjælp får hun en remse af Ønskeegen. På vejen møder hun bla. Kyssesyge Sylvia - skovens mistelten, Kællingetjørnen, Hyldevise Hyldemor, Skaldepallebrændtræ og mange flere. 

Vil du vide mere om hvor Stine Michel optræder med sin magiske musikfortælling, så klik ind på www.stinemichel.dk under koncertkalender - det kan være hun allerede er på vej til din by. 

Stine Michels børneorkester består af:

Stine Michel, sang og fortælling

Christine Dueholm, trommer og kor

Perry Stenbäck, guitar, nyckelharpe og kor

Morten Lundsby, bas og kor

